இந்தியாவில் சமய நல்லிணக்கம்

**இந்தியாவில் சமய நல்லிணக்கம்** *(Religious harmony in India)* என்பது இந்தியத் துணைக்கண்டத்தின் வரலாறு முழுவதும் வெவ்வேறு மதங்களுக்கிடையில் அன்பும் பாசமும் நிலவுவதைக் குறிக்கும் ஒரு கருத்தாகும். நவீனகால இந்தியக் குடியரசில், இந்திய அரசியலமைப்பு மத நல்லிணக்கத்தை ஆதரித்து ஊக்குவிக்கிறது. இந்தியாவில், ஒவ்வொரு குடிமகனுக்கும் எந்த மதத்தையும் தேர்ந்தெடுத்துப் பின்பற்றுவதற்கான உரிமை உண்டு. இசுலாமியா்களும் சீக்கியர்களும் இணைந்து கோயில்களைக் கட்டியதற்கான எடுத்துக்காட்டுகள் உள்ளன. இந்தியாவில், வெவ்வேறு மத மரபுகள் நல்லிணக்கத்துடன் வாழ்கின்றன. மதங்களின் ஞானிகள் இந்தியாவில் மத நல்லிணக்கத்திற்கு அழைப்பு விடுக்கின்றனர்.

இந்தியா உலகின் மிகப்பெரிய மதச்சார்பற்ற நாடாகும். இந்திய அரசியலமைப்பின் முகவுரை, இந்தியா ஒரு மதச்சார்பற்ற நாடு என்று கூறுகிறது. மேலும் இந்திய அரசியலமைப்பு மத சுதந்திரத்திற்கான உரிமையை ஒரு அடிப்படை உரிமையாக அறிவித்துள்ளது. உலகில் இந்து மதம், சீக்கிய மதம், சொராசுட்ரிய மதம் (அதாவது பார்சிகள் மற்றும் ஈரானியர்கள்), சைன மதம் மற்றும் பகாய் மதத்தைப் பின்பற்றுவோர் அதிக எண்ணிக்கையில் இந்தியாவில் உள்ளனர். மேலும், இந்தோனேசியா மற்றும் பாகித்தானுக்குப் பிறகு, இசுலாத்தைப் பின்பற்றுவோரில் மூன்றாவது இடத்திலும், பௌத்தர்களில் ஒன்பதாவது இடத்திலும், கிறித்தவர்களில் பதினைந்தாவது இடத்திலும் இது உள்ளது. டோனி-போலோ, சனாமகிசம், சர்னாயிசம், நியாம்த்ரே மற்றும் பிற பழங்குடி மதங்களும் இந்தியாவில் உள்ளன.

பன்முக அறிஞரும், சமூக ஆர்வலரும், நாட்டின் முதல் நோபல் பரிசு பெற்றவருமான இரவீந்திரநாத் தாகூரால்  எழுதப்பட்ட இந்தியாவின் தேசிய கீதமான ஜன கண மன ("பாரதோ பாக்யோ பிதாதா" என்ற அசல் பாடலின் முதல் பத்தி), அதன் வரிகளில் பல்வேறு மத சமூகங்களைக் குறிப்பிடுவதன் மூலம் மத நல்லிணக்கத்தை ஊக்குவிக்கிறது. பாரதோ பாக்யோ பிதாதா பாடலின் இரண்டாவது சரணம் குறிப்பாக "இந்து, பௌத்தர், சீக்கியர், சைனர், பராசிக், இசுலாமியம், கிறித்தவர்" ஆகியோரைக் குறிப்பிடுகிறது, இது பல்வேறு மதங்களிடையே ஒற்றுமையை வெளிப்படுத்துகிறது. இது, மதப் பின்னணியைப் பொருட்படுத்தாமல், அனைத்து இந்தியர்களையும் ஒரே தேசத்தின் கீழ் ஒன்றிணைக்கும் கீதத்தின் நோக்கத்தைப் பிரதிபலிக்கிறது.
## மத நல்லிணக்கத்தை ஊக்குவிக்கும் வழிபாட்டுத் தலங்கள்
### தா்மசாசுதா கோயில்
தர்மஸ்தலா கோயில் இந்தியாவில் மத நல்லிணக்கத்திற்கு ஒரு எடுத்துக்காட்டாகும், ஏனெனில் கோயிலின் பூசாரிகள் வைசுணவர்களான மத்வ பிராமணர்கள், மற்றும் நிர்வாகம் ஒரு சைன பன்ட் குடும்பத்தால் நடத்தப்படுகிறது. கோயிலின் தெய்வங்கள் இந்து கடவுளான மஞ்சுநாதர் என்று குறிப்பிடப்படும் சிவன், இந்து தேவி அம்மனவரு, தீர்த்தங்கரரான சந்திரபிரபா மற்றும் சைன மதத்தின் காவல் தெய்வங்களான காலராகு, காலர்காயி, குமாரசுவாமி மற்றும் கன்னியாகுமரி ஆவர்.
### அசுமீர் செரீஃப் தர்கா
அசுமீர் செரீஃப் தர்கா என்பது ஒரு மரியாதைக்குரிய மதத் தலைவரின், பெரும்பாலும் ஒரு சூஃபி துறவி அல்லது தர்வேசின் கல்லறையின் மீது கட்டப்பட்ட ஒரு புனிதத் தலமாகும். சூஃபிகள் பெரும்பாலும் சியாரத் எனப்படும் மத ரீதியான வருகைகள் மற்றும் "புனித யாத்திரைகளுக்காக" இந்த புனிதத் தலத்திற்கு வருகிறார்கள். இசுலாமிய சூஃபிசம் அல்லது வேறுவிதமாகக் கூறினால், இசுலாமிய மறைஞானத்தில், சூஃபி துறவிகள் பெரும்பாலும் தெய்வீகத்துடன் ஒற்றுமைக்கான செய்திகளைப் பகிர்ந்து கொண்டனர் மற்றும் மதப் பிரிவின் அடிப்படையில் மட்டுமே மக்களைப் பாகுபடுத்துவதைத் தடுத்து, கடவுள் மீதான அன்பை ஊக்குவித்தனர். இந்த வரலாற்று மற்றும் கலாச்சார காரணங்களுக்காக, அசுமீர் செரீஃப் தர்கா போன்ற தர்காக்கள் இடைக்காலத்திலிருந்து முசுலிம்கள், இந்துக்கள் மற்றும் பிற மதத்தினருக்கான இடமாக இருந்து வருகின்றன.
### வங்காளத்தில் உள்ள சத்யா பிர் கோயில்கள்
சத்யா பிர் என்பது இந்து, இசுலாம் மற்றும் உள்ளூர் மதங்களின் இணைப்பால் உருவாக்கப்பட்ட வங்காளத்தில் காணப்படும் ஒரு நம்பிக்கை அமைப்பு ஆகும். முசுலிம் சத்யா பிர் மற்றும் இந்து சத்யநாராயணன் ஆகியோர் அடிப்படையில் ஒரே நம்பிக்கைகளையும் சடங்குகளையும் பிரதிநிதித்துவப்படுத்துகிறார்கள் என்று நிபுணர்கள் கூறுகின்றனர். ஒரு நூற்றாண்டுக்கு முன்பு வங்காளத்தில், பூசை எனப்படும் சடங்கு முக்கியமாக இந்து பெண்களால் செய்யப்பட்டது மற்றும் சத்யா பிர் பூசை அல்லது சத்ய நாராயணன் பூசை என்று மாறி மாறி அழைக்கப்பட்டது.
### புன்னத்தலா
புன்னத்தலா கேரளாவின் மலப்புரம் மாவட்டத்தில் உள்ள நல்லிணக்க கிராமமான புன்னத்தலா, இந்தியாவில் மத நல்லிணக்கத்திற்கு ஒரு எடுத்துக்காட்டாகும். இது மத நல்லிணக்கத்திற்குப் பெயர் பெற்ற ஒரு கிராமம். இந்துக்களும் முசுலிம்களும் ஒன்றிணைந்து பாரம்பரியத்தைப் பின்பற்றி பண்டிகைகளைக் கொண்டாடும் இக்கிராமம், சமூக நல்லிணக்கத்தைப் பேணும் அதன் பாரம்பரியத்திற்காக அறியப்படுகிறது.

## மேற்கோள்கள்

பகுப்பு:இந்திய சமயங்கள்
பகுப்பு:சமய பன்மைத்துவம்
பகுப்பு:இந்தியப் பண்பாடு
பகுப்பு:இந்தியப் பண்பாட்டு வரலாறு